**מתן חודורוב** (נולד ב-10 ביוני 1985) הוא פרשן כלכלי ויו"ר ועד עובדי חדשות 13 בערוץ 13.

ביוגרפיה
--------

חדורוב גדל בתל אביב כבן בכור במשפחה בת שני ילדים, לאם, מורה בחינוך מיוחד, ולאב, מורה לאנגלית ולמתמטיקה בבית ספר אקסטרני. 

בשנת 1992, כילד בן שבע, הופיע עם עוד תלמידים, במסגרת הלימודים בבית הספר לאומנויות, במופע מיוחד משירי היוצרת נעמי שמר ובהשתתפותה, לכבוד ראש השנה התשנ"ג. המופע, בו שר חודורוב קטע סולו, שודר בערוץ ראשון. שנה אחר כך, הוא השתתף בקלטת הווידאו של צבי שיסל "כמו גדולים 2". את שנות התיכון עשה ב"תלמה ילין" והוא בוגר אוניברסיטת תל אביב במשפטים.

את דרכו העיתונאית החל ככתב לענייני תחבורה, עם גיוסו לגלי צה"ל בשנת 2003. במרוצת השנים סיקר עבור התחנה הצבאית גם את תחומי התעשייה והמסחר, ההסתדרות ושוק ההון. 

בשנת 2005 מונה חודורוב לכתב הכלכלי הבכיר של גל"צ, לאחר עזיבתה של נועה קולפ לערוץ 10. בשנת 2006 החל לערוך אחת לשבוע את חדשות הבוקר בגלי צה"ל. 

עד לשנת 2008 הוא ערך אחת לשבוע את יומן הבוקר של התחנה הצבאית "בוקר טוב ישראל". חודורוב הגיש בגל"צ, כמחליף קבוע, רצועות שידור שונות ובהן "התוכנית הכלכלית" (בשעה 19:00); "יוצאים לאור" (בשעה 6:00); "24 היום שהיה" (ב-23:00) ו"מחשבות בע"מ" (שישי ב-8:00) יחד עם איתן ליפשיץ.

בשנים 2008–2009 שימש לסירוגין פרשן כלכלי בתוכניות הבוקר "יום חדש" (קשת) ו"העולם הבוקר" (רשת) בערוץ 2. 

בדצמבר 2009 עזב את גל"צ והתמנה לתפקיד הכתב הכלכלי בחדשות עשר, שוב כמחליפה של נועה קולפ. במסגרת זאת, הוא מכין כתבות למהדורה החדשות המרכזית ומשמש פרשן במהדורה וביתר תוכניות "חדשות 13".

נוסף על תפקידו המקצועי בערוץ, שימש חודורוב משנת 2012 כיושב ראש ועד העובדים של ערוץ 10. במסגרת זו היה ממובילי המאבק הציבורי למניעת סגירתו של הערוץ, וחתם עם דירקטוריון החברה על הסכם הבראה הכולל הפחתה זמנית בשכר תמורת פתיחת קרנות השתלמות לכל העובדים. 

לאחר מיזוג רשת וערוץ עשר, נבחר חודורוב לשמש כיושב ראש הוועד של עובדי חדשות 13.

מתן חודורוב באולפן גל"צ, 2008

פרסומים והישגים עיתונאיים
-------------------------

במסגרת עבודתו העיתונאית, פרסם חודורוב שורה של סיפורים בלעדיים, ובהם: תיעוד של ספינה בבעלות משפחת עופר עושה את דרכה לאיראן, זמן קצר לאחר שנטען כי אניותיה אינן מפליגות לשם (2012); תחקיר שהראה כיצד תקציב משרד השיכון למוסדות דת גדל פי 10 בתקופת כהונתו של השר אריאל אטיאס מש"ס (2012); מכתב "פורום ראשי המשק" לראש ממשלת ישראל ושר האוצר בעד הגברת הריכוזיות במשק הישראלי (2011); "שיטת הסטייקים" בנמל אשדוד שבמסגרתה תוגמלו עובדי הנמל בתלושים לסעודות יוקרה במסעדה בשרית סמוכה (2011); היעלמות מטבעות נדירים מכספות בנק ישראל בירושלים (2009); סירובו של ראש הממשלה אהוד אולמרט למסור עדות בפני מבקר המדינה (2007) והמלצת משטרת ישראל להעמיד לדין שלושה בכירים לשעבר בבנק ישראל (2007).

בשנת 2013 ערך והגיש שלושה פרויקטים דוקומנטריים מיוחדים במסגרת המהדורה המרכזית. השלושה עסקו במצבם הכלכלי של הצעירים בישראל: "דור ללא פנסיה", אודות הסדרי הפרישה הירודים המצפים בעתיד לעובדים בני 50 ומטה; "היורדים החדשים", שתיעדה את תופעת ההגירה בקרב צעירים מישראל לאירופה ולארצות הברית בשל יוקר המחיה בישראל; "אדמה משוגעת", שבחנה האם למדינה יש אינטרס להעלות את מחירי הדיור לזוגות הצעירים. סדרת הכתבות "היורדים החדשים" זכתה ביוני 2014 בפרס התקשורת השנתי של הארגון "בני ברית".

* בשנת 2006 זכה בפרס קצין חינוך ראשי על שירותו בגלי-צה"ל.
* ב-2008 נבחר חודורוב על ידי המגזין פורבס ישראל לאחד מ-300 האנשים המשפיעים במדינה מתחת לגיל 40.
* בשנים 2008–2009 זכה לתעודות הוקרה ממפקד גל"צ יצחק טוניק.
* בשנת 2012 נבחר על ידי העיתון "גלובס" כאחד מ-40 הצעירים המשפיעים בכלכלה הישראלית.
* באוגוסט 2014 הוכרז כמי שנבחר לקבל את "אות אומ"ץ" לשנת 2014, בזכות הצטיינותו בפעילות למען קידום זכויות האזרח, תיקון עוולות חברתיות וחשיפת מעשי שחיתות שלטונית.

חיים אישיים
-----------

אחיו הוא השחקן ובמאי התיאטרון תום חודורוב. לאחר גירושי הוריהם, מנישואים שניים של אמם יש לשניהם עוד אח ואחות.

במרץ 2015, בריאיון לידיעות אחרונות, יצא מהארון. חודורוב הוא אב לבת, אותה הביא לעולם בארצות הברית, בהליך פונדקאות שעבר יחד עם בן זוגו. הוא מתגורר ברמת גן.

קישורים חיצוניים
----------------

ויקישיתוף מדיה וקבצים בנושא **מתן חודורוב** בוויקישיתוף
* מתן חודורוב, ברשת החברתית פייסבוק
* מתן חודורוב, ברשת החברתית אקס (טוויטר)
* מתן חודורוב, ברשת החברתית אינסטגרם
* מתן חודורוב, במיזם "אישים" לתיעוד היצירה הישראלית
* מתן חודורוב, באתר חדשות 13
* גילי דרוב-היישטיין, מר כמעט ואדון כבר, באתר העין השביעית, 1 בינואר 2008
* מרב מיכאלי, יו"ר ועד העובדים מתן חודורוב: "לזרוק 3,000 משפחות ללשכת העבודה - טירוף מערכות", באתר הארץ, 24 באוגוסט 2012
* אלקנה שור, משא ומתן: חודורוב הפך לפנים של המאבק על ערוץ 10, באתר nrg‏, 21 בדצמבר 2012
* אתר למנויים בלבד ניב הדס, מתחת לקליפת הפלדה של מתן חודורוב, באתר הארץ, 27 במרץ 2014
* סרטונים לי-אור אברבך, ‏מתן חודורוב: "גם אם ייסגר - ערוץ 10 לא יהיה 'מעריב'", באתר גלובס, 30 בדצמבר 2014
* אביעד פוהורילס, ריקוד המכונה: ריאיון עם מתן חודורוב, באתר nrg‏, 9 בינואר 2015
* לי-אור אברבך, ‏מתן חודורוב: "יוסי מימן לא אהב חלק מהפרסומים שלי בערוץ 10", באתר גלובס, 24 בפברואר 2015
* סרטונים יו"ר וכתב, באתר העין השביעית, 30 במאי 2016
* סרטונים יורם יובל בשיחה עם מתן חודורוב, בערוץ החינוכית, 26 בפברואר 2017

הערות שוליים
------------

1. 1 2  אמירה לם, מתן חודורוב בראיון: "אין לי כרגע בן זוג", באתר ynet, 16 במרץ 2015
2. ↑  אביעד פוהורילס, ריקוד המכונה: ריאיון עם מתן חודורוב, באתר nrg‏, 9 בינואר 2015
3. ↑  אלקנה שור, משא ומתן: חודורוב הפך לפנים של המאבק על ערוץ 10, באתר nrg‏, 21 בדצמבר 2012
4. ↑  סרטונים הערב: סדרת הכתבות "היורדים החדשים" מקבלת את פרס התקשורת של ארגון "בני ברית", באתר של "רשת 13", 29 ביוני 2014 (במקור, מאתר "nana10")
5. ↑  לי-אור אברבך, ‏עיתונאית סירבה לקבל את אות אומ"ץ - בגלל גדעון לוי, באתר גלובס, 5 באוגוסט 2014
6. ↑  מאיה כהן, נא להכיר: הדור הבא של שחקני הקאמרי, באתר ישראל היום, 10 בינואר 2021
7. ↑  סרטונים האם הפרשן הכלכלי של חדשות 13 ואחיו ישמרו על המיליון? המשחק של מתן ותום חודורוב, באתר חדשות 13, 17 ביוני 2023 - חלק מפרק בתוכנית "אל תפילו את המיליון" בו השתתפו מתן ותום חודורוב
8. ↑  "אין פה 'יציאה מהארון', זה מושג שאני לא אוהב", באתר ‏מאקו‏, 15 במרץ 2015  
שי ארזואן‏, כתב חדשות 10 יוצא מהארון, באתר וואלה!‏, 15 במרץ 2015
9. ↑  חדשות 13 חוגגת עם מתן חודורוב: הפך לאבא לראשונה, באתר אייס, 25 באוקטובר 2022